跋丘宗卿侍郎見贈使北詩一軸
作者：楊萬里
朝代：宋

paragraphs: 太行界天二千里，清晨跳入寒窗底。
黄河動地萬壑雷，却與太行相趁來。
青崖顛狂白波怒，老夫驚倒立不住。
乃是丘遲出塞歸，贈我大軸出塞詩。
手持漢節娖秋月，弓挂天山鳴積雪。
過故東京到北京，淚滴禾黍枯不生。
誓取胡頭爲飲器，盡與遺民解魋髻。
詩中哀怨訴阿誰，河水嗚咽山風悲。
中原萬象聽驅使，總隨詩句歸行李。
君不見晉人王右軍，龍跳虎卧筆有神。
何曾哦得一句子，自哦自寫傳世人。
君不見唐人杜子美，萬草千花句何綺。
祗以詩傳字不傳，却羨別人雲落紙。
莫道丘遲一軸詩，此詩此字絕世奇。
再三莫遣鬼神知，鬼神知了偷却伊。